作者：叶梦得
词牌/韵律：永遇乐

paragraphs: 苹芷芳州，故人回首，云海何处。
五亩荒田，殷勤问我，归计真成否。
洞庭波冷，秋风袅袅，木叶乱随风舞。
记扁舟、横斜载月，目极暮涛烟渚。
传声试问，垂虹千顷，兰棹有谁重驻。
雪溅雷翻，潮头过后，帆影敧前浦。
此中高兴，何人解道，天也未应轻付。
且留取、千锺痛饮，与君共赋。